**Jens Dag Ulltveit-Moe** (født 16. juli 1942 i Drammen) er en norsk investor. Han er grunnlegger og konsernsjef i industriselskapet Umoe. Ifølge tidsskriftet *Kapital* hadde Ulltveit-Moe en formue på 3,5 milliarder i 2016.

Bakgrunn og virke
-----------------

Ulltveit-Moe er utdannet siviløkonom ved Norges Handelshøyskole i Bergen, og tok senere mastergrad i internasjonal politikk ved Columbia University i USA. Deretter jobbet han som konsulent i McKinsey i New York og London, før han ble administrerende direktør i Asterix Shipping i London. Videre ble han headhuntet til Knut Knutsen O.A.S. i Haugesund i 1980.

I 1984 startet han investeringsselskapet Ulltveit-Moe-gruppen, som siden ble omdøpt til Umoe AS. Bedriften er idag et industriselskap med mange ulike aktiviteter. Harding Safety (nå Umoe Schat Harding) ble kjøpt i 1986. I 1991 tok han kontroll over Haugesund Mekaniske Verksted som ble utviklet til Umoe Olje og Gass og solgt i 2000. I 2002 startet han Umoe IKT og Umoe Catering med Peppes Pizza, TGIF Fridays, Burger King, en rekke flyplassrestauranter og lokale kafeer. Sønnico ble kjøpt i 2003. I 2008 solgte han tankflåten i Knutsen OAS for å satse på fornybar energi. Umoe Bioenergy dyrker nå 300 000 mål med sukkerrør i Brasil for produksjon av 230 000 tonn bioetanol årlig.

Umoe Solar utvikler et anlegg for 5 000 ton polysilisium i Miramichi, Canada. I mai 2010 ble prosjektet utsatt på ubestemt tid.

> Jeg mener jo at klimatrusselen er den største utfordringen vi har, den burde være på topp!
> 
> 
> Ulltveit-Moe om norsk politikk og hva partiene prioriterer, intervju i *Dagens Næringsliv* 25. august 2017
> 
> 

Ulltveit-Moe er engasjert i offentlig samfunnsdebatt, og var president i Norges Rederiforbund 1990-1992 og i NHO i perioden 2000 til 2004. Han skriver debattartikler i *Aftenposten* hver fjerde uke, hvor han blant annet har tatt til orde for større innsats i klimapolitikken. Ulltveit-Moe har gitt 70 millioner til etablering av et klimahus i Oslo, som skal formidle forskningsbasert kunnskap om global oppvarming, med fokus på barn og ungdom. 8. mai 2022 ble han innvalgt medlem av Miljøpartiet De Grønnes sentralstyre.

Han er gift og har en datter med Karen Helene Ulltveit-Moe, professor ved Økonomisk institutt, Universitetet i Oslo. Fra før har han en datter fra ekteskap med Hanne Elisabeth Kierulf. Tidligere var han gift med Tracy Girard. Ifølge tidsskriftet *Kapital* hadde Ulltveit-Moe en formue på 3,5 milliarder i 2016.

Referanser
----------

1. ↑   Davos 2014 Participant List, uttrykt i referansen som 1942[Hentet fra Wikidata]
2. ↑   e24.no[Hentet fra Wikidata]
3. ↑  Dagens Næringsliv: – Ulltveit-Moe tar opp kampen med REC
4. ↑  CBS: *N.B. promises help after demise of solar plant*
5. ↑  Ingerid Salvesen (25. august 2017). «– Min generasjon kan vi bare glemme». Dagens Næringsliv. Besøkt 26. august 2017.
6. ↑  «Une Bastholm gjenvalgt som MDG-leder». mdg.no. 8. mai 2022.
7. ↑  NY Times: *Tracy Girard, Doctoral Student, Betrothed to Jens Ulltveit-Moe*
8. ↑  «Kapital 400 rikeste». Kapital. Arkivert fra originalen 14. september 2017. Besøkt 26. august 2017.

Kilder
------

* «Jens Ulltveit-Moe», fra *Norsk biografisk leksikon*

Eksterne lenker
---------------

* (en) Jens Ulltveit-Moe – kategori av bilder, video eller lyd på Commons Rediger på Wikidata
* (en) Jens Ulltveit-Moe på Internet Movie Database Rediger på Wikidata


|  |  |  |
| --- | --- | --- |
| Forgjenger:**Leif Frode Onarheim** | **President i NHO**(2000–2004) | Etterfølger:**Erling Øverland** |

|  |  |
| --- | --- |
| Oppslagsverk/autoritetsdata | Store norske leksikon **·** Norsk biografisk leksikon **·** Drammen byleksikon **·** Prabook **·** BIBSYS **·** Geni **·** VIAF **·** LCCN
 |